Title: Z vlastnej iniciatívy môže NKV podávať mimoriadne správy
Author: zvalentovicova
Last saved by: Administrator
Company: MFSR

Možno sprístupniť

Návrh na vymenovanie splnomocnenca vlády Slovenskej republiky pre vedomostnú ekonomiku

Hlavnou výzvou súčasnej vlády v oblasti hospodárskej politiky je uskutočniť novú vlnu zmien a  politík zameraných na rozvoj vedomostnej ekonomiky na Slovensku. Ide primárne o rozvojové programy, ktoré výrazne zvýšia konkurencieschopnosť slovenskej ekonomiky a tým aj životnú úroveň, zamestnanosť a platy. Mnohé z týchto programov sú priamo súčasťou vládneho programu súčasnej vlády Slovenskej republiky (SR).

Väčšina týchto rozvojových programov nespadá pod jedno ministerstvo. Naopak, takmer každá z nich si vyžaduje úzku spoluprácu minimálne dvoch rezortov. Okrem toho na dosiahnutie koncepčného rozvoja vedomostnej ekonomiky bude potrebné zabezpečiť úzku súhru a synergiu medzi jednotlivými reformami, čo v praxi znamená koordináciu kľúčových ministerstiev, ktoré ich priamo tvoria a ovplyvňujú. Ide najmä o nasledovné rezorty a oblasti:

•	ministerstvo školstva, vedy, výskumu a športu SR (vzdelávanie, výskum a vývoj)
•	ministerstvo hospodárstva SR (výskum, vývoj a inovácie)
•	ministerstvo financií SR (stratégia Europe 2020, informatizácia verejnej správy a kapitálový trh ako základ financovania inovatívnych firiem)
•	ministerstvo dopravy, výstavby a regionálneho rozvoja SR (infraštruktúra pre elektronické komunikácie)
•	Úrad vlády SR (informačná spoločnosť, Europe 2020)
•	ministerstvo zahraničných vecí SR (medzinárodná spolupráca v oblasti vzdelávenia, výskumu, vývoja a inovácií)
•	ministerstvo zdravotníctva SR (prepojenie výskumu s klinickou praxou)
•	ministerstvo obrany SR (obranný výskum a vývoj, medzinárodná spolupráca v oblasti obranného výskumu a vývoja)

Ako sa spomína aj vo vládnom programe, “práve doterajšia absencia koordinovaného postupu na úrovni vlády v oblasti rozvoja vedomostnej ekonomiky je jedným z hlavných dôvodov jej slabého rozvoja na Slovensku.” V súčasnosti neexistuje žiadna vládna entita, ktorá by mala kompetenciu a schopnosť koordinovať práce v oblasti vedomostnej ekonomiky. 

Pre rýchle a úspešné zvládnutie reforiem a aktivít zameraných na rozvoj vedomostnej ekonomiky je preto nevyhnutné zriadiť post splnomocnenca vlády SR pre vedomostnú ekonomiku. Jeho hlavnou úlohou by malo byť v spolupráci s jednotlivými príslušnými rezortmi urýchlené vytvorenie koherentnej stratégie s konkrétnymi zmenami a rozvojovými politikami a následne zabezpečenie úzkej koordinácie a dohľadu pri ich implementácii a to aj za aktívnej účasti verejnej správy a ďalších relevantných partnerov.

Splnomocnenec vlády SR pre vedomostnú ekonomiku bude systémovo začlenený do organizačnej štruktúry Ministerstva financií SR. Platové náležitosti splnomocnenca sú uvedené v prílohe č.2 materiálu. Administratívna podpora pre plnenie úloh spojených s výkonom funkcie splnomocnenca vlády SR pre vedomostnú ekonomiku bude zabezpečená Ministerstvom financií SR.

Zoznam najdôležitejších úloh z programového vyhlásenia vlády, ktoré si vyžadujú zapojenie viacerých rezortov a ich efektívnu vzájomnú koordináciu:

Úloha z Programového vyhlásenia vlády SR | Relevantné ministerstvá

Zvýšenie inovačnej výkonnosti Slovenska pritiahnuť investície do výskumu alebo investície, ktoré bude sprevádzať výskum; dostať do výskumnej sféry viac praxe ako teórie a zvýšiť motiváciu výskumných pracovníkov rásť na špičkových odborníkov.

Ministerstvo hospodárstva SR

Ministerstvo školstva, vedy, výskumu a športu SR

Ministerstvo zahraničných vecí SR

Vláda SR v spolupráci s podnikovou sférou prehodnotí podporné a motivačné nástroje na rast inovácií v podnikoch a prehĺbenie podpory spolupráce univerzít, výskumných inštitúcií a podnikov s využitím najlepších príkladov z EÚ vrátane zavádzania nepriamych
podporných nástrojov na inovácie.

Ministerstvo hospodárstva SR

Ministerstvo školstva, vedy, výskumu a športu SR

Vláda SR podporí zdokonalenie súčasného systému financovania vysokých škôl využitím menšieho, na výstupy a najmä na výsledky zameraného poctu indikátorov, a to s váhou výstupov vo vedeckej činnosti primeranou misii vysokej školy. Zároveň bude účinnejšie motivovať vysoké školy k spolupráci so súkromným sektorom vrátane získavania prostriedkov z neverejných
zdrojov.

Ministerstvo školstva, vedy, výskumu a športu SR

Ministerstvo hospodárstva SR

Vláda SR odbúra prekážky pre príchod pracovísk špičkových univerzít a výskumných inštitúcií na Slovensko a bude ich vstup finančne stimulovať. Zároveň bude najmä prostredníctvom súťažných programov aktívne podporovať a financovať prílev medzinárodne uznávaných vedcov a pedagógov na Slovensko aj individuálne či v malých kolektívoch.

Ministerstvo školstva, vedy, výskumu a športu SR

Ministerstvo zahraničných vecí SR

Vláda SR preto zvýši objem finančných zdrojov do vedy, ale len smerom k najlepším tímom a pracoviskám. Dosiahnutie tohto záväzku vyžaduje vedomú koncentráciu prostriedkov do náročných a na súťažnom princípe založených nástrojov a povinné zapojenie kvalitných zahraničných hodnotiteľov do rozhodovania o nich.

Ministerstvo školstva, vedy, výskumu a športu SR

Ministerstvo financií SR

V rámci tohto systému vláda SR podporí súťažné a transparentné nástroje na transfer technológií a poznatkov z akademického prostredia do praxe s podporou fondov EÚ, ako aj rozvoj výskumných centier a vedecko
-technologických parkov európskej kvality.

Ministerstvo školstva, vedy, výskumu a športu SR

Ministerstvo hospodárstva SR

Vláda SR transformuje Agentúru na podporu výskumu a vývoja (APVV) na nezávislú organizáciu a podporí jej rastúci význam pri financovaní výskumu a vývoja na Slovensku. | Ministerstvo školstva, vedy, výskumu a športu SR

Vláda SR vytvorí systémové opatrenia na zvýšenie úspešnosti slovenských subjektov v komunitárnych programoch Európskej únie a zjednoduší systém využívania štrukturálnych fondov na účely výskumu a vzdelávania.

Ministerstvo školstva, vedy, výskumu a športu SR

Ministerstvo hospodárstva SR

Úrad vlády SR

Ministerstvo financií SR

Vláda SR bude presadzovať, aby čo najviac študentov slovenských vysokých škôl strávilo aspoň jeden semester na zahraničnej vysokej škole. Zvýši úlohu cudzieho jazyka vo vzdelávaní na vysokých školách s dôrazom na anglický jazyk, podporí študijné programy
realizované bilingválne alebo úplne v cudzom jazyku a bude presadzovať, aby na vysokých školách bolo možné odovzdávať kvalifikačné práce v cudzích jazykoch.

Ministerstvo školstva, vedy, výskumu a športu SR

Ministerstvo zahraničných vecí SR

Informatizácia zohráva pri riešení všetkých problémov vo verejnej správe rozhodujúcu úlohu. Základom je modernizácia infraštruktúry pre elektronické komunikácie všetkých existujúcich systémov, zavádzanie nových systémov, ich zosúladenie a integrovanie, dosiahnutie kompatibility a interoperability na všetkých úsekoch verejnej správy. Je to základný predpoklad pre poskytovanie kvalitných, rýchlych a dostupných služieb občanom.

Ministerstvo financií SR

a väčšina ostatných rezortov

Vláda SR bude podporovať angažovanie obranného priemyslu SR v medzinárodnom prostredí, predovšetkým v rámci modernizačných a bezpečnostných projektov NATO a Európskej obrannej agentúry. Vláda SR bude vytvárať priaznivé podmienky pre obranný výskum a vývoj so zameraním na zabezpečovanie potrieb ozbrojených síl SR a na rozvoj spôsobilostí v tých oblastiach, kde je Slovenská republika schopná poskytnúť pridanú hodnotu v rámci medzinárodného spoločenstva.

Ministerstvo obrany SR
Ministerstvo školstva, vedy, výskumu a športu SR
Ministerstvo hospodárstva SR
Ministerstvo zahraničných vecí SR